2012/0340 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning til vedtagelse af forslag til Europa-Parlamentets og Rådets direktiv om tilgængelighed til offentlige organers websteder og mobilapplikationer

(EØS-relevant tekst)

1.Baggrund

Forslag fremsendt til Europa-Parlamentet og Rådet (dokument COM(2012) 721 final – 2012/0340 (COD): 3.12.2012 Udtalelse afgivet af Det Europæiske Økonomiske og Sociale Udvalg: 22.5.2013 Europa-Parlamentets førstebehandlingsholdning vedtaget: 26.2.2014 Rådets holdning vedtaget: 18.7.2016

2.Formålet med Kommissionens forslag

Formålet med Kommissionens forslag er at tage hånd om fragmenteringen af EU’s indre marked for produkter og tjenesteydelser inden for webtilgængelighed ved at tilnærme medlemsstaternes love og administrative bestemmelser om tilgængelighed til offentlige organers websteder.

Af forslaget fremgik det, at visse offentlige organers websteder skulle gøres tilgængelige i hele EU ved at overholde de samme normer og standarder (Web Content Accessibility Guidelines WCAG 2.0 Niveau AA i W3C consortium – WCAG 2.0).

Forslaget omfattede kun 12 typer websteder tilhørende offentlige organer og gav medlemsstaterne mulighed for at udvide denne liste.

3.Bemærkninger til Rådets holdning

Rådet anerkendte gennemgående behovet for at lovgive på dette område og tilsluttede sig hovedmålene i Kommissionens forslag, nemlig at forbedre tilgængeligheden til offentlige organers websteder. Rådet foretog dog nogle ændringer for så vidt angår, hvordan disse mål skal nås.

Forslagets anvendelsesområde blev navnlig udvidet til at omfatte alle offentlige organers websteder og mobilapplikationer med begrænsede undtagelser hvad angår typen af organer og indhold. Der blev ligeledes tilføjet en række bestemmelser, der gør det muligt for de offentlige organer at anvende tilgængelighedskravene i det omfang, de ikke udgør en uforholdsmæssig byrde, under hensyntagen til faktorer som det offentlige organs størrelse og ressourcer.

I definitionen af "et offentligt organ" præciseres det, at udvidelsen til at omfatte organisationer, der er oprettet af en eller flere myndigheder eller organer, som er omfattet af offentlig lovgivning, dækker organisationer, der er oprettet med det specifikke formål at opfylde behov af generel interesse, og som ikke har industriel eller kommerciel karakter.

Medlemsstaterne kan bevare eller indføre foranstaltninger i overensstemmelse med EU-lovgivningen, der rækker ud over minimumskravene i direktivet.

Bestemmelserne om standarder er blevet tilpasset for at tage højde for vedtagelsen i 2014 af den europæiske standard ”tilgængelighedskrav for offentlige indkøb af IKT-produkter og -tjenester i Europa” (en 301 549), der er et resultat af mandat 376, og som også tager højde for, at der fortsat foregår arbejde med standardisering af mobilapplikationer. Kommissionen vil skulle vedtage gennemførelsesretsakter senest 24 måneder efter direktivets ikrafttræden med tekniske specifikationer for mobilapplikationer i tilfælde, hvor der ikke er blevet offentliggjort nogen henvisning til en harmoniseret standard, der omfatter dem. Der blev tilføjet en specifik forpligtelse for websteder og mobilapplikationer til at overholde de relevante bestemmelser i den europæiske standard EN 301 549 V1.1.2 (2015-04), og Kommissionen har fået beføjelse til at vedtage en delegeret retsakt, der henviser til en nyere version af denne standard eller en europæisk standard, der erstatter den – også i tilfælde, hvor der ikke er blevet offentliggjort en henvisning til en harmoniseret standard, der omfatter den.

Som det ser ud nu, indeholder teksten krav om gennemsigtighed (de offentlige myndigheder vil skulle offentliggøre information om deres websteders og mobilapplikationers tilgængelighed), og et krav om, at brugerne anmoder om visse former for indhold, der ellers er undtaget fra tilgængelighedskravene. Det ændrede forslag indeholder også krav om en effektiv håndhævelsesprocedure, herunder muligheden for at kontakte en ombudsmand samt at medlemsstaterne skal føre tilsyn og foretage indberetninger. Disse krav bør styrke den effektive gennemførelse af tilgængelighedskravene.

Endvidere anmodes Kommissionen om ved hjælp af gennemførelsesretsakter at fastsætte den modelerklæring om tilgængelighed, som de offentlige organer vil skulle offentliggøre, og indberetningsordningerne for medlemsstaterne samt den tilsynsmetode, som medlemsstaterne skal iværksætte.

Når direktivet er vedtaget, skal medlemsstaterne omsætte det til deres nationale lovgivning senest 21 måneder efter ikrafttrædelsesdatoen. Derefter har de 12 måneder til at anvende bestemmelserne på offentlige organers nye websteder, 24 måneder til at anvende dem på eksisterende websteder og 33 måneder til at anvende dem på de offentlige organers mobilapplikationer.